CELEX: 32022R0422
Language: mt
Date: 2022-03-14 00:00:00
Title: Regolament ta’ Implimentazzjoni tal-Kummissjoni (UE) 2022/422 tal-14 ta’ Marzu 2022 li jistabbilixxi l-ispeċifikazzjonijiet tekniċi, il-miżuri u rekwiżiti oħrajn għall-implimentazzjoni tas-sistema tal-IT deċentralizzata msemmija fir-Regolament (UE) 2020/1783 tal-Parlament Ewropew u tal-Kunsill

15.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 87/5
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/422
         tal-14 ta’ Marzu 2022
         li jistabbilixxi l-ispeċifikazzjonijiet tekniċi, il-miżuri u rekwiżiti oħrajn għall-implimentazzjoni tas-sistema tal-IT deċentralizzata msemmija fir-Regolament (UE) 2020/1783 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2020/1783 tal-Parlament Ewropew u tal-Kunsill tal-25 ta’ Novembru 2020 dwar kooperazzjoni bejn il-qrati tal-Istati Membri fil-kumpilazzjoni tax-xhieda f’materji ċivili jew kummerċjali (kumpilazzjoni tax-xhieda) (1), u b’mod partikolari l-Artikolu 25(1) tiegħu,
         Billi:
         
                     (1)
                  
                  
                     Sabiex tiġi stabbilita s-sistema tal-IT deċentralizzata għall-komunikazzjoni u l-iskambju ta’ dokumenti għall-finijiet ta’ kumpilazzjoni tax-xhieda, huwa meħtieġ li jiġu definiti u adottati l-ispeċifikazzjonijiet tekniċi, il-miżuri u r-rekwiżiti l-oħrajn għall-implimentazzjoni ta’ dik is-sistema.
                  
               
                     (2)
                  
                  
                     Hemm għodod li ġew żviluppati għall-iskambju diġitali ta’ data relatata mal-kawżi, mingħajr ma ġew sostitwiti jew meħtieġa modifiki għaljin għas-sistemi tal-IT eżistenti diġà stabbiliti fl-Istati Membri. Il-Komunikazzjoni tal-e-Ġustizzja permezz tal-Iskambju ta’ Data Online (e-CODEX) hija l-għodda ewlenija ta’ dan it-tip żviluppata sal-lum.
                  
               
                     (3)
                  
                  
                     Is-sistema tal-IT deċentralizzata jenħtieġ li tkun tinkludi s-sistemi back-end tal-Istati Membri u punti ta’ aċċess interoperabbli, li permezz tagħhom ikunu interkonnessi. Il-punti ta’ aċċess tas-sistema tal-IT deċentralizzata jenħtieġ li jkunu bbażati fuq l-e-CODEX.
                  
               
                     (4)
                  
                  
                     Ladarba s-sistema tal-IT deċentralizzata tkun ġiet żviluppata, il-kumitat ta’ tmexxija se jiżgura t-tħaddim u l-manutenzjoni tagħha. Il-kumitat ta’ tmexxija jenħtieġ li jiġi stabbilit mill-Kummissjoni f’att separat.
                  
               
                     (5)
                  
                  
                     Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42(1) tar-Regolament (UE) 2018/1725 tal-Parlament Ewropew u tal-Kunsill (2) u ta opinjoni fl-24 ta’ Jannar 2022.
                  
               
                     (6)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat dwar kooperazzjoni bejn il-qrati tal-Istati Membri fil-kumpilazzjoni tax-xhieda f’materji ċivili jew kummerċjali,
                  
               ADOTTAT DAN IR-REGOLAMENT:
         
            Artikolu 1
            Speċifikazzjonijiet tekniċi tas-sistema tal-IT deċentralizzata
            L-ispeċifikazzjonijiet tekniċi, il-miżuri u r-rekwiżiti l-oħrajn għall-implimentazzjoni tas-sistema tal-IT deċentralizzata msemmija fl-Artikolu 25 tar-Regolament (UE) 2020/1783 għandhom ikunu kif stabbilit fl-Anness.
         
         
            Artikolu 2
            Dħul fis-seħħ
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
            Magħmul fi Brussell, l-14 ta’ Marzu 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 405, 2.12.2020, p. 1.
         
            (2)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
      
      
         
            ANNESS
            Speċifikazzjonijiet tekniċi, miżuri u rekwiżiti oħrajn tas-sistema deċentralizzata tal-IT imsemmija fl-Artikolu 1
            1.   Introduzzjoni
            
            Is-sistema ta’ skambju tal-Kumpilazzjoni tax-Xhieda (ToE) hija sistema tal-IT deċentralizzata bbażata fuq e-CODEX li tista’ twettaq skambji ta’ dokumenti u messaġġi relatati mal-kumpilazzjoni tax-xhieda bejn l-Istati Membri differenti f’konformità mar-Regolament (UE) 2020/1783. In-natura deċentralizzata tas-sistema tal-IT tkun tippermetti skambji ta’ data esklużivament bejn Stat Membru u ieħor, mingħajr tkun involuta ebda istituzzjoni tal-Unjoni f’dawk l-iskambji.
            2.   Definizzjonijiet
            
            
                     
                        2.1.
                     
                     
                        “HyperText Transport Protocol Secure” jew “HTTPS” tfisser komunikazzjoni kriptata u kanali ta' konnessjoni sikuri;
                     
                  
                     
                        2.2.
                     
                     
                        “Portal” tfisser is-soluzzjoni tal-Implimentazzjoni ta’ Referenza jew is-soluzzjoni Back-end Nazzjonali konnessa mas-sistema tal-IT deċentralizzata;
                     
                  
                     
                        2.3.
                     
                     
                        “Nonripudju tal-oriġini” tfisser il-miżuri li jipprovdu l-prova tal-integrità u l-prova tal-oriġini tad-data permezz ta' metodi bħalma huma ċ-ċertifikazzjoni diġitali, l-infrastruttura tal-kjavi pubblika u l-firem diġitali;
                     
                  
                     
                        2.4.
                     
                     
                        “Nonripudju tal-wasla” tfisser il-miżuri li jipprovdu l-prova tal-wasla tad-data għand ir-riċevitur intiż tad-data lill-oriġinatur permezz ta' metodi bħalma huma ċ-ċertifikazzjoni diġitali, l-infrastruttura tal-kjavi pubblika u l-firem diġitali;
                     
                  
                     
                        2.5.
                     
                     
                        “SOAP” tfisser, f'konformità mal-istandards tal-Konsorzju tal-World Wide Web, speċifikazzjoni ta' protokoll ta' messaġġi għall-iskambju ta' informazzjoni strutturata fl-implimentazzjoni ta' servizzi tal-web f'networks tal-kompjuter;
                     
                  
                     
                        2.6.
                     
                     
                        “Servizz web” tfisser sistema ta’ software ddiżinjata biex tkun tiflaħ interazzjoni interoperabbli bejn magna u oħra fuq network; huwa jkollu interfaċċa deskritta f’format li jista’ jiġi pproċessat minn magna;
                     
                  
                     
                        2.7.
                     
                     
                        “skambju ta’ data” tfisser l-iskambju ta’ messaġġi u dokumenti permezz tas-sistema tal-IT deċentralizzata.
                     
                  3.   Metodi ta’ komunikazzjoni b’mezzi elettroniċi
            
            Is-sistema ta’ skambju tat-ToE għandha tuża metodi ta' komunikazzjoni bbażati fuq is-servizzi, bħal Servizzi web jew Infrastrutturi ta' Servizzi Diġitali riutilizzabbli oħrajn, għall-fini ta' skambju ta’ messaġġi u dokumenti.
            B’mod speċifiku, se tuża l-infrastruttura e-CODEX, li hija magħmula minn żewġ komponenti ewlenin, il-Konnettur u l-Gateway.
            Il-Konnettur huwa responsabbli biex jittratta l-komunikazzjoni mas-soluzzjoni ta’ Implementazzjoni ta’ Referenza jew l-implimentazzjonijiet nazzjonali. Huwa jista’ jipproċessa l-iskambju tal-messaġġi bil-Gateway fiż-żewġ direzzjonijiet, jirrintraċċa l-messaġġi u jirrikonoxxihom bl-użu ta’ standards bħal evidenzi tal-ETSI-REM, jivvalida l-firem tad-dokumenti tan-negozju, joħloq token li jżomm l-eżitu tal-validazzjoni fil-format PDF u XML u joħloq kontenitur bl-użu ta’ standards bħal ASIC-S fejn il-kontenut tan-negozju ta’ messaġġ ikun ippakkjat u ffirmat.
            Il-Gateway hija responsabbli għall-iskambju ta’ messaġġi u hija indifferenti għall-kontenut tal-messaġġ. Hija tista’ tibgħat messaġġi lill-Konnettur u tirċievi messaġġi mingħandu, tivvalida l-informazzjoni tal-intestatura, tidentifika l-modalità tal-ipproċessar korretta, tiffirma u tikkripta messaġġi u tittrasferixxi messaġġi lil Gateways oħrajn.
            4.   Protokolli ta' komunikazzjoni
            
            Is-sistema ta’ skambju tat-ToE għandha tuża protokolli tal-internet siguri, bħall-HTTPS għall-komunikazzjoni tal-portal u tal-komponenti tas-sistema tal-IT deċentralizzata u l-protokolli ta’ komunikazzjoni standard, bħal SOAP, għat-trażmissjoni ta’ data u metadata strutturata.
            B’mod speċifiku, l-e-CODEX jipprovdi sigurtà tal-informazzjoni b’saħħitha billi jieħu vantaġġ mill-awtentikazzjoni tal-ogħla livell ta’ żvilupp tekniku u l-protokoll kriptografiku b’diversi strati.
            5.   L-istandards tas-sigurtà
            
            Għall-komunikazzjoni u d-distribuzzjoni ta’ informazzjoni permezz tas-sistema ta’ skambju tat-ToE, il-miżuri tekniċi li jiżguraw l-istandards ta’ sigurtà minimi tat-teknoloġija tal-informazzjoni għandhom jinkludu:
            
                        (a)
                     
                     
                        miżuri għall-iżgurar tal-kunfidenzjalità tal-informazzjoni, inkluż billi jintużaw kanali sikuri (HTTPS);
                     
                  
                        (b)
                     
                     
                        miżuri għall-iżgurar tal-integrità tad-data waqt li tkun qed tiġi skambjata;
                     
                  
                        (c)
                     
                     
                        miżuri għall-iżgurar ta’ nonripudju tal-oriġini tal-mittent tal-informazzjoni fi ħdan is-sistema ta’ skambju tat-ToE u n-nonripudju tal-wasla tal-informazzjoni;
                     
                  
                        (d)
                     
                     
                        miżuri għall-iżgurar ta’ lloggjar ta’ avvenimenti ta’ sigurtà f’konformità ma’ rakkomandazzjonijiet internazzjonali rikonoxxuti għal standards tas-sigurtà tat-teknoloġija tal-informazzjoni;
                     
                  
                        (e)
                     
                     
                        miżuri għall-iżgurar tal-awtentikazzjoni u l-awtorizzazzjoni ta’ kull utent irreġistrat u miżuri għall-verifika tal-identità tas-sistemi konnessi mas-sistema ta’ skambju tat-ToE;
                     
                  
                        (f)
                     
                     
                        is-sistema ta’ skambju tat-ToE se tiġi żviluppata f’konformità mal-prinċipju tal-protezzjoni tad-data mid-disinn u b’mod awtomatiku.
                     
                  6.   Id-disponibbiltà tas-servizzi
            
            
                     
                        6.1.
                     
                     
                        Iż-żmien li fih jingħata servizz għandu jkun 24 siegħa, 7 ijiem fil-ġimgħa, b’rata ta’ disponibbiltà teknika tas-sistema ta’ mill-inqas 98 % eskluża l-manutenzjoni skedata.
                     
                  
                     
                        6.2.
                     
                     
                        L-Istati Membri għandhom jinnotifikaw lill-Kummissjoni dwar l-attivitajiet ta’ manutenzjoni kif ġej:
                        
                                    (a)
                                 
                                 
                                    5 ijiem tax-xogħol minn qabel għal operazzjonijiet ta’ manutenzjoni li jistgħu jikkawżaw perjodu ta’ nuqqas ta’ disponibbiltà ta’ sa 4 sigħat;
                                 
                              
                                    (b)
                                 
                                 
                                    10 ijiem tax-xogħol minn qabel għal operazzjonijiet ta’ manutenzjoni li jistgħu jikkawżaw perjodu ta’ nuqqas ta’ disponibbiltà ta’ sa 12-il siegħa;
                                 
                              
                                    (c)
                                 
                                 
                                    30 jum tax-xogħol bil-quddiem għal operazzjonijiet ta’ manutenzjoni, li jistgħu jikkawżaw perjodu ta' nuqqas ta' disponibbiltà ta' sa sitt ijiem fis-sena.
                                 
                              
                  
                     
                        6.3.
                     
                     
                        Kemm ikun possibbli, matul il-jiem tax-xogħol, l-operazzjonijiet ta’ manutenzjoni għandhom ikunu ppjanati bejn it-20.00 u s-7.00 CET.
                     
                  
                     
                        6.4.
                     
                     
                        Meta l-Istati Membri jkollhom ħinijiet tas-servizz fissi għal kull ġimgħa, dawn għandhom jinfurmaw lill-Kummissjoni bil-ħin u l-ġurnata tal-ġimgħa meta jkunu ppjanati dawn il-ħinijiet tas-servizz. Mingħajr preġudizzju għall-obbligi stabbiliti fil-punt 6.2, jekk is-sistemi tal-Istati Membri ma jibqgħux disponibbli matul dawn il-ħinijiet fissi, l-Istati Membri jistgħu jagħżlu li ma jinnotifikawx lill-Kummissjoni f'kull okkażjoni.
                     
                  
                     
                        6.5.
                     
                     
                        F’każ ta’ ħsara teknika mhux mistennija tas-sistemi tal-Istati Membri, l-Istati Membri għandhom jinfurmaw lill-Kummissjoni mingħajr dewmien bin-nuqqas ta’ disponibbiltà tas-sistema tagħhom, u, jekk ikun magħruf, meta jaħsbu li se jitkompla s-servizz.
                     
                  
                     
                        6.6.
                     
                     
                        F'każ ta’ ħsara mhux mistennija fil-bażi tad-data tal-Awtoritajiet Kompetenti, il-Kummissjoni għandha tinforma lill-Istati Membri mingħajr dewmien bin-nuqqas ta’ disponibbiltà, u jekk ikun magħruf, meta jaħsbu li se jitkompla s-servizz.